เครือข่ายสหกรณ์ทั่วประเทศช่วยกระจายลำไยให้เกษตรกรชาวสวนลำไยภาคเหนือ
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ เปิดเผยว่า ขณะนี้ผลผลิตลำไยในพื้นที่ภาคเหนือกำลังออกสู่ตลาดพร้อมกันจำนวนมาก คาดการณ์ว่าผลผลิตลำไยปีนี้ เป็นลำไยในฤดู 812,818 ตัน นอกฤดู 259,746 ตัน เพิ่มขึ้นจากปี 2564 ประมาณร้อยละ 20 และเกษตรกรยังต้องประสบปัญหาเรื่องต้นทุนการผลิตเพิ่มขึ้น เนื่องจากปัจจัยการผลิตที่มีราคาสูงขึ้นและค่าแรงเพิ่มขึ้น รวมถึงต้นทุนด้านขนส่งที่เพิ่มขึ้นเนื่องจากราคาน้ำมันสูงขึ้นด้วย สถาบันเกษตรกรที่ดำเนินธุรกิจรวบรวมและจำหน่ายลำไย ที่อยู่ภายใต้การกำกับดูแลของกรมส่งเสริมสหกรณ์ มีจำนวน 20 แห่ง ใน 6 จังหวัด ปีที่ผ่านมา 2564 สหกรณ์และกลุ่มเกษตรกรได้รวบรวมลำไย จำนวนกว่า 5,000 ตันสำหรับในปี 2565 นี้ กรมส่งเสริมสหกรณ์ เตรียมมาตรการช่วยเหลือสถาบันเกษตรกรที่ดำเนินธุรกิจรวบรวมและแปรรูปผลผลิตลำไย โดยจัดสรรเงินกองทุนพัฒนาสหกรณ์ เพื่อสนับสนุนเงินทุนดอกเบี้ยต่ำให้กับสหกรณ์ที่รวบรวมผลไม้ วงเงิน 95 ล้านบาท พร้อมทั้งสนับสนุนโครงการส่งเสริมการผลิตสินค้าเกษตรปลอดภัย ให้กับสหกรณ์ที่รวบรวมผลไม้จำนวน 2 แห่ง นอกจากนี้ ยังได้สั่งการให้สหกรณ์จังหวัดทุกจังหวัด ช่วยประสานเครือข่ายสหกรณ์ในแต่ละพื้นที่ สั่งซื้อลำไยจากสหกรณ์ผู้ผลิตภาคเหนือ เพื่อเร่งกระจายสู่ผู้บริโภคทั่วประเทศ โดยให้สหกรณ์ต้นทางในภาคเหนือเปิดจุดรวบรวมลำไยจากสมาชิกและเกษตรกรในราคานำตลาด เพื่อนำมาคัดเกรดบรรจุลงตะกร้าและเร่งจัดส่งให้สหกรณ์ที่เป็นตลาดปลายทาง เพื่อให้ถึงผู้บริโภคโดยเร็ว ซึ่งจะช่วยระบายลำไยได้ทันเวลาในช่วงที่ผลผลิตกำลังออกมาพร้อมกันจำนวนมาก และดึงราคาลำไยในพื้นที่ไม่ให้ตกต่ำ เป็นการช่วยเหลือพี่น้องเกษตรกรชาวสวนลำไยอีกทางหนึ่ง ขณะนี้ผลผลิตลำไยได้ถูกจัดส่งผ่านทางเครือข่ายสหกรณ์ในหลายจังหวัด ทั้งในพื้นที่ภาคใต้และภาคตะวันออกเฉียงเหนือ ซึ่งในปีที่ผ่านได้อุดหนุนงบประมาณจัดซื้อตะกร้าบรรจุผลไม้และรถบรรทุกสินค้าให้เครือข่ายสหกรณ์ ใช้ในการขนส่งผลผลิตการเกษตร ทำให้การจัดส่งสินค้าในเครือข่ายสหกรณ์เป็นไปอย่างสะดวกรวดเร็วทันใจและช่วยยืดอายุของผลผลิตให้ยาวนานก่อนถึงมือผู้บริโภค